[{"text_idx": "#000000", "text": "\u201cBoncyrs\u201d bod \u2018Sebona Fi\u2019 yn croesi miliwn ffrwd ar Spotify"}, {"text_idx": "#000001", "text": "\u2018Sebona Fi\u2019 gan Yws Gwynedd ydy\u2019r ga\u0302n Gymraeg ddiweddaraf i gael ei ffrydio dros filiwn o weithiau ar y prif lwyfan ffrydio cerddoriaeth, Spotify."}, {"text_idx": "#000004", "text": "Fel mae\u2019n digwydd, y label recordiau sy\u2019n cael ei redeg gan Yws oedd yn gyfrifol am ryddhau\u2019r trac Cymraeg cyntaf i groesi miliwn ffrwd ar Spotify, sef \u2018Gwenwyn\u2019 gan Alffa a gyrhaeddodd y garreg filltir yn Rhagfyr 2018. Mae\u2019r ga\u0302n honno wedi\u2019i ffrydio dros 3.5 milwn o weithiau ar y platfform bellach."}, {"text_idx": "#000005", "text": "Mae ail ga\u0302n Gymraeg gan Alffa hefyd wedi croesi miliwn ffrwd sef \u2018Pla\u2019, ynghyd a\u0302\u2019u trac Saesneg \u2018Full Moon Vulture\u2019."}, {"text_idx": "#000006", "text": "Cyrhaeddodd \u2018Fel i Fod\u2019 gan fand cyfoes cyfredol arall, Adwaith, y garreg filltir yn gynharach eleni ym mis Chwefror. Mae dwy ga\u0302n Gymraeg Gorkys Zygotic Mynci wedi croesi\u2019r miliwn sef \u2018Patio Song\u2019 a \u2018Sbia ar y Seren\u2019 ynghyd ag \u2018Yma o Hyd\u2019 gan Dafydd Iwan a \u2018Dan y Dw\u0302r\u2019 gan y gantores Wyddelig enwog, Enya."}, {"text_idx": "#000009", "text": "\u201cCyn gallu gweld ffigyrau ffrydio, oedd o\u2019n anodd iawn gwybod faint o bobl oedd yn gwrando ar gerddoriaeth Gymraeg."}, {"text_idx": "#000010", "text": "\u201cMa gwbod fod \u2018na bosib cael dy gerddoriaeth di i\u2019r fath rifau\u2019n dangos fod \u2018na bobl allan yna sy\u2019n gwrando ac yn mwynhau. Ma\u2019n rhoi bach o obaith i chdi hefyd am y dyfodol.\u201d"}, {"text_idx": "#000011", "text": "Dyma\u2019r drydedd ca\u0302n i\u2019w rhyddhau ar label Co\u0302sh sydd wedi croesi miliwn ffrwd ar Spotify \u2013 gormod o gyd-ddigwyddiad does bosib, yn enwedig o ystyried bod Yws yn dipyn o gi\u0302c pan mae\u2019n dod at ystadegau!"}, {"text_idx": "#000013", "text": "\u201cY gwir ydi, mae \u2019na rai petha sydd tu hwnt i be da ni\u2019n gallu gwbod. Bach o dark arts. \u2018Gwenwyn\u2019 gan Alffa oedd y cynta i gyrraedd miliwn ar Spotify, oedd hwnna\u2019n bach o sioc i ni, ond wnaeth rhywun yn Spotify fwynhau hi a wedyn ath hi o nerth i nerth."}, {"text_idx": "#000017", "text": "\u201cY peth od am ga\u0302n \u2018da\u2019, ydi ti\u2019m rili\u2019n gwbod be sy\u2019n mynd i landio\u201d meddai Yws."}, {"text_idx": "#000018", "text": "\u201cFedri di feddwl fod ca\u0302n yn wych a dio\u2019m un cyrraedd nunlla, neu fedri di feddwl bod o\u2019n shit a ma pawb yn lyfio fo! O ran cracio\u2019r cyfrwng, dwi\u2019n meddwl fod o werth deud ma\u2019i Spotify ydi lle mae 80% o bobl yn ffrydio\u2019u cerddoriaeth nhw. Pan ti\u2019n gwbod hynny, mae\u2019n naturiol i wthio pethau ar y cyfrwng yna fwya\u2019, ond ma pawb yn gwbod fod hynny ddim yn gre\u0302t i\u2019r artist oherwydd yr arian tila sydd ar gael yna.\u201d"}, {"text_idx": "#000019", "text": "Ydy, mae\u2019n debyg bod pawb wedi clywed y gwyn am y ffaith mai ychydig iawn o arian mae artistiaid yn ei ennill am bob tro maen eu caneuon nhw\u2019n cael eu chwarae ar Spotify, ond mae gan Yws wrth ddadl ddifyr i hynny."}, {"text_idx": "#000022", "text": "Yn sicr mae \u2018Sebona Fi\u2019 yn un o\u2019r caneuon yna y byddech chi\u2019n disgwyl i gael ei chwarae\u2019n rheolaidd, yn draddodiadol ar y radio, am ddegawdau i ddod felly hawdd dychmygu y bydd yr un peth yn wir amdani ar y llwyfannau ffrydio."}, {"text_idx": "#000025", "text": "\u201cPan mae Spotify\u2019n cefnogi ca\u0302n gyda rhestr chwara, mae rhifau mawr yn gallu cael eu cyrraedd yn weddol handi\u201d eglura Yws."}, {"text_idx": "#000026", "text": "\u201cMae llwyddiant y ga\u0302n wedyn yn dibynnu ar faint o bobl sy\u2019n gwrando, sgipio hi, adio hi i\u2019w rhestrau chwarae personol, yn rhoi \u2018hoffi\u2019 i\u2019r ga\u0302n neu\u2019n dilyn y band. Fel\u2019na dwi di tybio mae\u2019r algorithm yn gweithio ond ella bo fi\u2019n hollol anghywir."}, {"text_idx": "#000027", "text": "\u201cFelly hyd yn oed os ti\u2019n cael cefnogaeth rhestr chwara, tydi ca\u0302n ddim yn garanti\u0302d o rifau mawr os nad ydi\u2019n cydio yn nychymyg y gwranda\u0308wr. Ma \u2019na arbrawf meddwl bach fyddai\u2019n licio neud o dro i dro i drio meddwl pa ganeuon oedd allan cyn i Spotify ddod i fodolaeth fyddai wedi cael miliwn erbyn rw\u0302an. Nawn ni fyth w\u2019bod, ond diolch i\u2019r ffaith bod Spotify\u2019n gwneud stats yn rhydd i bawb weld, fedrwn ni ddyfalu.\u201d"}, {"text_idx": "#000028", "text": "Er bod y cerddor yn gobeithio bydd \u2018Sebona Fi\u2019 yn darparu pres peint iddo am flynyddoedd i ddod, mae\u2019r cwestiwn mawr yn parhau yngly\u0302n ag i ba raddau mae Spotify yn cynnig digon o gefnogaeth i artistiaid yn ariannol."}, {"text_idx": "#000033", "text": "\u201cMae Bandcamp yn un ffordd ma rhai artistiaid di mynd lawr lle ma pobl yn prynu\u2019r caneuon. Mae gwerthu nwyddau\u2019r band fel crysau T a chapiau\u2019n gallu bod yn ddefnyddiol ond wrth gwrs mae hynny\u2019n golygu fod y band yn gorfod gigio i gymryd mantais llawn o hynny. Mae pethau fel Patreon a Buy Me a Coffee yn opsiwn i\u2019r artistiaid sy\u2019n fodlon creu cynnwys yn gyson, ond mae rhywbeth fel hyn yn anodd oherwydd cystadleuaeth, yn enwedig gan fod y gwranda\u0308wr arferol yn talu\u2019n fisol i un o\u2019r platfformau ffrydio\u2019n barod."}, {"text_idx": "#000034", "text": "\u201cY gobaith gena\u2019i ydi fod un o\u2019r rheiny\u2019n penderfynu creu model ceiniog y ffrwd ar ffurf \u201cpay as you go\u201d, fysa hyn yn galluogi\u2019r gwrandawyr i allu ffrydio hyd at tua mil o ganeuon y mis am yr un pris a thanysgrifiad misol arferol Apple Music neu Spotify. Fysa hyn yn gallu treblu\u2019r arian mae artistiaid yn ei dderbyn. Yn ddiddorol iawn, mae\u2019n edrych mai\u2019r cyfrwng fyddai\u2019n gallu gwneud hyn ydi NFTs, ond mae honna\u2019n sgwrs gymhleth a dadleuol.\u201d"}, {"text_idx": "#000035", "text": "O ydy! Ac efallai ei bod hi\u2019n arwyddocaol mai un o\u2019r unig gerddorion Cymraeg i arbrofi gydag NFTs hyd yn hyn ydy Griff Lynch, ac roedd hynny dros ddwy flynedd yn o\u0302l! Gwell gadael y drafodaeth honno ar gyfer rhywdro yn y dyfodol."}, {"text_idx": "#000036", "text": "Yn y cyfamser, fe wnawn ni fanteisio ar y cyfle i longyfarch Yws ar lwyddiant \u2018Sebona Fi\u2019, gan edrych ymlaen at weld pa drac Cymraeg fydd y nesaf i ymuno a Chlwb y Miliwn Ffrwd."}, {"text_idx": "#000037", "text": "Gyda llaw, tydi fideo\u2019r ga\u0302n ddim yn rhy bell o gael ei chwarae miliwn o weithiau ar YouTube chwaith!"}]